La Nau de la Universitat de València presenta a través d’una exposició i un llibre la història singular de Sant Miquel dels Reis

## La Nau de la Universitat de València presenta a través d’una exposició i un llibre la història singular de Sant Miquel dels Reis

Detall Sant Miquel del Reis. Foto R. Bellver.

La Universitat va presentar dilluns, 16 de desembre, a partir de les 18.30 hores, la singular història de l’edifici de Sant Miquel dels Reis. El projecte ‘Pedres mare i memòries ferides en Sant Miquel dels Reis’ es tradueix en un llibre i una exposició del creador escènic i professor de la Universitat de València, Toni Tordera, i del fotògraf Rafael Bellver, que descobreix la història de l’edifici que, abans de ser la immensa Biblioteca Valenciana, va ser alqueria, monestir, presó de dones o col·legi públic. L’exposició i el llibre estan produïdes pel Vicerectorat de Cultura i Societat i Publicacions de la UV.

**Toni Tordera** explica que durant dos anys ha viatjat juntament amb el fotògraf  “a la noble, immensa Biblioteca Valenciana” i, entre els llibres, quadres i altres objectes íntims, ha anat descobrint els múltiples usos d’aquest espai, que va ser intervingut a la fi del segle XX. “És com si l’edifici haguera parlat amb les seues pedres mare i memòries ferides, d’ací el títol que hem triat, i intentem que tant el públic lector, com el visitant d’aquesta exposició, puga reconéixer les vides actuals i les menys visibles, que formen una espècie de recepta de moltes capes, cuinada durant segles”.

Aquesta interessant proposta expositiva i editorial explora la transformació que han marcat aquest lloc emblemàtic a través d’un recorregut visual i documental. Des del seu origen com una alqueria musulmana fins a convertir-se en un monestir, posteriorment en una presó, primer de dones, després per a presos comuns, després per a presos polítics, i finalment en biblioteca. Amb la combinació de fotografia i literatura, els autors aconsegueixen capturar l’essència d’aquest temps i donar veu a les memòries ferides que encara ressonen en l’ambient.

El llibre, editat per Publicacions de la Universitat de València en 2024, conté 240 pàgines d’històries relacionades amb el patrimoni artístic i està disponible tant en castellà com en valencià. A més, algunes de les imatges i referències literàries evocades en l’exposició provenen d’autors com **V. Andrés Estellés, Cervantes, Vladímir Holan** i **Carmen Amaya**, que ajuden a construir una narrativa rica i commovedora sobre aquest lloc tan especial.

L’exposició i el llibre conviden a reflexionar sobre la resiliència d’un edifici que, malgrat les seues múltiples transformacions, continua sent un símbol d’història, cultura i memòria. L’exposició té un caràcter itinerant. Pot visitar-se al Claustre de La Nau fins al pròxim 6 de gener, i amb posterioritat, es traslladarà als campus universitaris, en el marc del programa Cultura als campus de la UV, així com a aquells municipis que integren el Programa Universitat Societat. L’exposició compta amb la col·laboració de la Diputació de València i Caixa Popular.

L’acte va començar a les 18.30 hores, amb la inauguració de l’exposició en el Claustre (primer pis) i, a continuació, a les 19 hores, es va presentar el volum a la Sala Matilde Salvador, en un acte que va comptar amb les intervencions de la vicerectora de Cultura i Societat, Ester Alba; la directora de Publicacions de la UV, Teresa Ferrer, i els autors. L’acte va incloure  una lectura dramatitzada a càrrec d’**Amparo Ferrer Báguena, Pilar Martínez, Daniel Tormo** i **Josep V. Valero**. 

**Toni Tordera** és creador escènic, professor universitari de Teoria i Pràctica del Teatre a la Universitat de València, on va exercir el càrrec de vicerector de Cultura en l’equip del rector **Pedro Ruiz**. Va ser director del Centre Dramàtic de la Generalitat Valenciana i del Festival Medieval d’Elx. Va participar en els inicis del projecte teatral Escena Erasmus. Els seus muntatges sobre **Lope de Vega, Rodolf Sirera, Buero Vallejo** o **Chirbes** s’han exhibit a Bèlgica, Espanya, Suècia, Cuba, Estats Units o Mèxic. Membre de l’Acadèmia de les Arts Escèniques d’Espanya.

**Rafael Bellver** treballa fonamentalment en fotografia de paisatge i sobretot en aquells paisatges humanitzats per l’acció de l’home. Li interessa fonamentalment la llum, l’instant fugaç i l’atenció sobre el detall aparentment insignificant.

Arxivat en:

, Exposicions
, Lletres
, Conferències i debats

## Altres Notícies

Les XIV Jornades de Còmic de València tornen aquest cap de setmana a La Nau de la Universitat de València

El Centre Cultural La Nau acull les Jornades d’Il·lustració de València (JIV) amb l’art urbà com a protagonista

Més d’una desena d’exposicions i el còmic Pepiu de Castellar, entre les propostes de ‘Cultura als Campus’ de la UV per a març

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar